Komz  a ra a bouez bras ar c'henwerzh loened er bed, ar sell marc'hadour àrne hag a lak ar spesadoù, pa vehent ar re vrasañ pe vrudetañ, en dañjer. Komz a ra ag ar reuz a ra ar spesadoù aloubus (degaset get Mab-den d'ar liesañ), àr an inizi dreist-holl, mes un tamm e pep lec'h dre ar bed. Ar re-se a gemer lec'h spesadoù arall breskoc'h. Lakaat a ra ar pouez àr ar meteier a zo da warantiñ, an ekosistemoù, ar re-se a zo da warantiñ ma ne faot ket deomp o dehe afer ar spesadoù en arvar ac'hanomp-ni evit chom bev  c'hoazh un tamm. Hag e-mesk ar meteier-se e komz J-C Vié ag unan ag ar re bouezusañ, ar meurvorioù. Ne vez ket gwelet splann get an dud pegement  a zistruj a vez graet enne, pegen dibaot eo daet lod spesadoù pesked pe kranked da vout, en arbenn ma ne weler nemet gorre ar mor. Ha neoazh e lâr eo hañval ar pesketa get chaludoù bras, hag a vez é raskliñ an dan ag ar mor, doc'h ur jiboeserezh hag a vehe graet é tistruj ur c'hoad a-bezh, lazhiñ tout, ha choaz e-mesk an traoù marv pe re  hor bez c'hoant da zebriñ. Evit gwarantiñ an ekosistemoù e vez tremenet lies dre spesadoù zo hag a zo brav, brudet : an dud a zo tostoc'h o c'halon doc'hte, hag e-ser gwarantiñ ar re-se e vez moaien da wareziñ re arall, viloc'h, disteroc'h, pe kuzhetoc'h, hag a vev er memes lec'hioù.